Bazându-se pe rezultatele lucrărilor analitice anterioare, a doua etapă a programului de monitorizare economică, realizat de Banca Mondială, a oferit o analiză suplimentară aprofundată și asistență tehnică în domenii importante. Programul a vizat analiza fiscală, organismele administrației publice sustenabile din punct de vedere financiar, efectele economice și comerciale ale reunificării, dezvoltarea sectorului privat și incluziunea socială, precum și monitorizarea macroeconomică. În conformitate cu prioritățile politice din cadrul programului de ajutor, un pachet financiar suplimentar de 4,8 milioane EUR a fost contractat în 2017 pentru continuarea angajamentului asumat de Banca Mondială de a se baza pe activitatea de analiză și de consiliere desfășurată până în prezent și de a continua să ofere consiliere și sprijin specific pentru comunitatea cipriotă turcă până în decembrie 2020. Programul și-a continuat activitățile în 2018, oferind sprijin specific pentru dezvoltarea sectorului privat, pentru sectorul agricol, pentru incluziunea sociale și pentru organismele comunității locale.

4.2.3.Obiectivul 3: Promovarea reconcilierii, măsuri pentru instaurarea unui climat de încredere și sprijinirea societății civile

Comisia pentru persoane dispărute (CPD), sprijinită prin programul de ajutor prin intermediul unui acord de gestiune indirectă încheiat cu PNUD, și-a continuat activitatea pe teren și activitatea de laborator. Până la sfârșitul anului 2018, din totalul de 2 002 persoane dispărute, CPD a exhumat rămășițele a 1 202 persoane; 927 dintre acestea au fost identificate pe baza analizelor genetice și returnate familiilor lor.

În decembrie 2018, acordul de contribuție încheiat cu PNUD a fost extins pentru a oferi finanțare operațiunilor CPD din 2019, în valoare de 3 milioane EUR. În ansamblu, în perioada 2006-2019, UE a contribuit cu o sumă totală de 25,5 milioane EUR, ceea ce reprezintă 75 % din totalul finanțării acordate CPD în 13 ani.

Odată cu trecerea timpului, este din ce în ce mai dificil să se obțină informații exacte pentru a se identifica amplasarea siturilor funerare. Aceasta este o provocare majoră care, în prezent, trebuie abordată prin eforturi reînnoite în domeniul cercetării arhivelor civile și militare din Cipru și din străinătate, precum și printr-o utilizare mai intensă a instrumentelor IT în scopul de a se facilita etapele de investigare, excavare și exhumare.

Suplimentarea cu 0,4 milioane EUR a finanțării anuale obișnuite este finanțată prin bugetul pe 2017 al programului de ajutor, pe baza unei cereri specifice a CPD. Aceasta acoperă creșterea costurilor pentru testarea ADN și creșterea costurilor pentru compensații și reparația drumurilor și a proprietăților private afectate de excavări. În plus, suplimentarea finanțează și studiul de fezabilitate pentru depozitul de deșeuri Dikomo/Dikmen.

La sfârșitul anului 2017, o investigație care a durat doi ani a scos la iveală informații cu privire la relocarea rămășițelor umane din Askeia în situl de depozitare Dikomo/Dikmen, care ar fi avut loc între 1995 și 1996. Necunoscând aceste informații, UE a finanțat – între 2009 și 2012 – un proiect de reabilitare a depozitului de deșeuri. În ianuarie 2018, Comisia a partajat cu CPD specificațiile tehnice și schițele lucrărilor efectuate în cadrul proiectului UE. În februarie 2018, CPD a solicitat finanțarea unui studiu de fezabilitate pentru a evalua posibilitatea de excavare pe teritoriul depozitului de deșeuri, utilizând măsuri de siguranță adecvate pentru a reduce la minimum riscurile sanitare ale unei excavări, precum și pentru a estima costurile unei astfel de excavări și posibilitatea reabilitării ulterioare a sitului. Comisia a răspuns pozitiv la această solicitare, iar studiul este, în prezent, în curs de desfășurare.

Protecția patrimoniului cultural prin intermediul Comisiei tehnice bicomunitare pentru patrimoniul cultural (CTPC) a constituit în continuare un element esențial al acțiunilor de reconciliere și de instaurare a unui climat de încredere sprijinite în cadrul programului de ajutor. În total, programului privind patrimoniul cultural i s-a alocat suma de 14,7 milioane EUR din fondurile UE, care este utilizată pentru îmbunătățirea protecției a 75 de situri de patrimoniu cultural în întreaga insulă. Printre acestea se numără 58 de proiecte de lucrări finalizate, 9 proiecte de proiectare finalizate și 8 proiecte în curs. În cursul anului 2018, principalele realizări au fost finalizarea lucrărilor de conservare a minaretului moscheii Camii-Kebir și a băilor Hamam din Paphos, moscheea Tuzla din Larnaca și situl arheologic Agia Triada, precum și conservarea Agios Philon de pe situl arheologic din Karpasia/Karpaz. În Famagusta au fost renovate bisericile St. Mary of the Armenians și St. Mary of the Carmel, precum și ravelinul/Land gate și biserica St. Anne. Se iau măsuri pentru dezvoltarea competențelor îngrijitorilor în vederea asigurării unui nivel adecvat de întreținere și de îngrijire de către comunitățile beneficiare a siturilor restaurate.

Ca răspuns la o inițiativă a celor doi lideri ciprioți cu privire la noi măsuri de instaurare a unui climat de încredere, Comisia a acționat rapid în 2015 în vederea realocării resurselor necesare pentru deschiderea noilor puncte de trecere de la Deryneia și Lefka-Apliki. Punctele de trecere au fost deschise la 2 noiembrie 2018.

Sprijinul pentru societatea civilă a continuat în 2018. Spațiul civic (asistența tehnică pentru organizațiile societății civile) a continuat să consolideze capacitățile organizațiilor societății civile, să promoveze un mediu favorabil pentru dezvoltarea societății civile și să stimuleze colaborarea în rețea, precum și acțiunile comune cu organizațiile societății civile cipriote grecești și cu alte organizații ale societății civile din UE. Din 2015, prin mecanismul său de „consolidare a implicării civice”, Spațiul civic a sprijinit 49 de inițiative cetățenești active (din care 8 în 2018), în domenii precum pace și reconciliere, tineret, educație, sănătate, artă, drepturile omului și mediu. Forumul societății civile, o platformă în care organizațiile societății civile își pot exprima așteptările și prioritățile, s-a reunit o dată la trei luni. Acesta a acționat drept catalizator pentru sensibilizarea în acest domeniu și a promovat cetățenia activă.

În perioada septembrie-octombrie 2018, acțiunile organizațiilor societății civile în cadrul „Festivalului porților deschise” au avut loc pentru a treia oară timp de o lună întreagă, cu scopul de a crește vizibilitatea activităților organizațiilor societății civile și gradul de conștientizare cu privire la acestea, de a promova voluntariatul în rândul persoanelor de toate vârstele și de a facilita colaborarea în rețea între organizațiile societății civile din Nicosia și cele din alte regiuni. În cadrul festivalului, peste 60 de asociații, fundații, platforme, inițiative și activiști, inclusiv 10 organizații bicomunitare, au organizat peste 120 de activități pentru a se întâlni cu publicul și a crea legături cu alte organizații ale societății civile. S-au organizat vizite bicomunitare de schimburi între organizațiile societății civile din Limassol și Famagusta, ambele părți dând dovadă de un interes deosebit.

În august 2018, în Bruxelles și Amsterdam, a fost organizată o vizită de studiu privind combaterea traficului de persoane, cu participarea a câte unui membru din opt organizații diferite ale societății civile. Vizita de studiu a vizat aprofundarea cunoștințelor și a experienței cu privire la lupta împotriva traficului de persoane și a oferit participanților oportunități de relaționare la nivelul UE.

Cele 18 contracte în așteptare acordate în cadrul schemelor de grant pentru „Societatea civilă în acțiune IV și V” au fost finalizate în 2018, în timp ce în cadrul schemei „Societatea civilă în acțiune VI” au fost semnate opt noi contracte. Acestea finanțează o gamă largă de acțiuni în domeniile mediului, drepturilor omului, artelor și sporturilor, pentru a consolida capacitățile organizațiilor societății civile, precum și pentru a încuraja implicarea cetățenilor și schimburile intercomunitare în aceste domenii.

O nouă cerere de propuneri pe tema „Împreună împotriva traficului de ființe umane” a fost lansată în iunie 2018, cu scopul de a încuraja un răspuns eficient și coordonat la toate formele de trafic de ființe umane, de a preveni traficul de ființe umane și de a îmbunătăți accesul victimelor la drepturi.

4.2.4.Obiectivul 4: Apropierea comunității cipriote turce de Uniunea Europeană

Începând cu anul universitar 2014-2015, gestionarea programului „burse de studii în UE” a fost delegată Consiliului Britanic. Bugetul disponibil în cadrul cererii de propuneri din 2018-2019 a permis finanțarea a 171 de burse de studii pentru anul universitar 2018-2019. Aceste burse îi sprijină pe studenți în primul an de studii universitare, pe absolvenții de studii universitare care sunt înscriși în programe de masterat sau doctorat, precum și pe cercetători și pe profesioniști în vederea dezvoltării în continuare a competențelor lingvistice și profesionale în mai multe state membre ale UE prin cursuri de limbi străine sau prin programe de stagii. Începând din 2007, programul de burse a asigurat accesul la burse a peste 1 400 de studenți și profesioniști ciprioți turci.

Continuitatea acestei scheme este considerată esențială și intensificarea eforturilor se va concentra pe nevoile și deficiențele comunității cipriote turce. În cadrul activităților de gestionare a programului de burse, Consiliul Britanic organizează în fiecare an evenimentul de o zi denumit „Studiază în Europa”, pentru a oferi studenților informații cu privire la posibilitățile de a studia în UE. În ultimii ani s-a creat o rețea online a absolvenților în scopul de a se consolida contactele și relațiile profesionale între foștii participanți la programul de burse. Consiliul Britanic monitorizează continuu impactul pe termen mediu, de exemplu, rata de întoarcere a studenților în Cipru și reușita acestora în găsirea unui loc de muncă.

În 2018 s-a înregistrat în continuare în rândul comunității cipriote turce un nivel ridicat al cererii de informații privind UE. La începutul anului 2015 a început să funcționeze punctul de informare al UE (EU Infopoint), care este gestionat împreună cu Reprezentanța Comisiei Europene în Cipru, fiind finanțat cu un buget total de 3 milioane EUR pentru o perioadă de 60 de luni (cu prelungirea contractului). Acesta a generat un nivel ridicat de vizibilitate a UE, a politicilor sale și a programului de ajutor. Până în prezent, punctul de informare al UE a abordat peste 25 de teme specifice UE, inclusiv mediul (apă, energie, reciclare, biodiversitate), agricultura organică, sănătatea și securitatea la locul de muncă, siguranța alimentară, bunăstarea animalelor și sănătatea animalelor. De asemenea, în cadrul punctului de informare al UE au fost abordate teme precum drepturile omului, drepturile persoanelor cu handicap, drepturile copiilor, egalitatea de gen, drepturile LGTBQ și drepturile consumatorilor.

În 2018, punctul de informare al UE a organizat 50 de evenimente (34 în Nicosia și 16 în afara Nicosiei), inclusiv Ziua Europei, Săptămâna europeană împotriva rasismului, Săptămâna europeană a tineretului și Ziua internațională a tineretului, Noaptea europeană a cercetătorilor, Ziua Europeană a Luptei împotriva Traficului de Persoane, Săptămâna mobilității și siguranța traficului și Săptămâna europeană a IMM-urilor. Aceste evenimente au atras peste 5 144 de participanți, fapt care demonstrează un interes sporit din partea comunității (4 849 de participanți la evenimentele din 2017 și 4 382 de participanți la evenimentele din 2016). Numărul de evenimente care implică școlile a crescut, pentru a asigura o sensibilizare cât mai amplă.

În cursul anului 2018, au fost distribuite 5 151 de produse de informare și 12 buletine informative (în total, 18 835 și, respectiv, 42 de la deschiderea punctului de informare). De asemenea, în 2018, în mass-media locală au apărut 493 de articole de știri și 45 de spoturi TV (1 759, respectiv, 160 de la începutul proiectului). Traficul pe pagina de Facebook „Abbilgi” a confirmat popularitatea activităților (2 982 de noi „like-uri” în 2018, numărul total de „like-uri” ridicându-se la 13 998 de la deschiderea sa). Până la sfârșitul anului 2018, pe pagina de Facebook au fost publicate 291 829 de postări.